  Виталий Пронин 21-тӥ оштолэзе люкаськыны кулэ Пичи Кенеш, нош со азьын кӧня ке ужпумез эскериз «Удмурт Кенешлэн» исполкомез.Ар кутсконын огазеяськон ӟеч сямызъя асьме калык пӧлысь тужгес йӧно адямиосты данъя - национальной премиосын пусъе. Туэ сётымтэ на вал Ашальчи Оки нимо премия. Та рад конкурсэ 5 нылкышноос пыриськизы: ваньзы синмаськымонэсь, ужасесь, визьмоесь. Быръён вал туж секыт, но комиссиысь данакез ёзчиос дурбасьтӥзы Нина Игнатьевна Малых понна. Ӵапак со кылдытӥз вал 1992-тӥ арын «Удмурт нылкышно кенешез», со кичӧлтонэн потӥз Ашальчи Оки нимо премия кылдытон пумысен. Нина Игнатьевна - калыкез дышетон удысысь дано ужась, тыршемын кивалтон, дышетон удысъёсын. Быдэс улонзэ выре общественной ужен, 1997-тӥ-2000-тӥ аръёсы «Удмурт Кенеш» огазеяськонлэн вице-президентэз вал. Исполком комиссилэсь решенизэ умоен лыдъяз. Премия сӥё-дано сётэмын луоз Пичи Кенеш дыръя.- Ваньмызлы тодмо, туэ сӥзьыл шаерысьтымы городъёсын ортчозы быръёнъёс. Арысь аре вераськиськом, удмуртъёслы отчы тросгес пыриськоно шуыса, но мылкыд карисьёс трос уг сюро, - шуиз «Удмурт Кенешлэн» тӧроез Игорь Семёнов. - Мугъёсыз валамон, угось асьме адямиос пӧлын узыръёс трос ӧвӧл, но дэмен дурбасьтӥм ке, «Огъя Россия» партилэн списокъёсызъя ӵектэм муртъёсмы ортчыны быгатозы. Озьы Ижысь город Думае депутатлы кандидатэ мыныны ӵектэмын Роман Дементьев - «Иж-Урал» вуз карон компанилэн директорез, «Дэмен» огазеяськонлэн тӧроез, Виктор Кузнецов - «Сюрес» автошколалэн кивалтӥсез, Анжелика Михеева - К. Герд нимо гимназилэн директорез но Кун Кенешысь Егитъёслэн парламентсылэн ёзчиосыз Юлия Шахтина но Вероника Ваулина. Но депутатэ сюрытозь, кузь но вогыриё сюресэз ортчоно на, азьло ик - партия пушкын радъяськись праймеризэз. Соин ик «Удмурт Кенеш» вазиське ваньмылы асьмелы шаплы кариськыны, быръён списоке шедён понна нюръяськон нуналъёсы одно пумиськонъёсы мыныны, асьме удмурт азьветлӥсьёс понна куарамес сётыны.Со сяна, Игорь Николаевич тодматӥз вуоно арын Финляндиын ортчоно быдэс дуннеысь фин-угор калыкъёслэн 7-тӥ конгрессазы сэрттоно-пертчоно ужпумъёсын, ӵектӥз солы дасяськонэ мыло-кыдогес пыриськыны, асьме ласянь но эскероно юанъёс ӵектыны.Аслаз дасям ӵектонэныз исполком азе потӥз Ижысь Сергей Бехтерев. Со дасям «Удмурт кылэз Удмурт Республикаысь кун кылэз чотын кутонъя гарантиос сярысь» катлы инъет. Егит юристлэн ӵектонъёсыз туж иназ, но та вие Кун Кенешын кутымтэ на берлоез кичӧлтон но - «Удмурт Республикаысь кун кылъёс сярысь законэ воштонъёс пыртон сярысь», соин ик ваньзэ радызъя лэсьтом, шуиз Игорь Семёнов.Ольга Зорина  